Međunarodna suradnja ili unilateralizam? (7/4/03) - 2003-04-07
Ministar obrane Donald Rumsfeld i državni tajnik Colin Powell razilaze se oko obnove Iraka
Danas na kioske stižu brojni američki tjednici, pa ćemo, umjesto pregleda dnevnog tiska, prostor posvetiti jednom članku iz najnovijeg izdanja tjednika "Time" "Time" piše o rivalstvu između američkog državnog tajnika Colina Powella i ministra obrane Donalda Rumsfelda: “Postoje trenuci u povijesti kada ideologija prestaje biti salonska igra za akademike i počinje izravno oblikovati izgled svijeta” – objavljuje "Time" uz objašnjenje – dok se američke postrojbe okupljaju u okolici Bagdada na washingtonskim koridorima moći vode se idejne bitke koje bi mogle oblikovati izgled Srednjeg istoka. Bitku predvode umjereni i izolirani Colin Powell i tvrdolinijaš iz Pentagona Donald Rumsfeld.” Korijen njihovog sukoba ležu u različitim pogledima na to kako svijet treba izgledati. Rumsfeld i njegova ekipa civilnih neokonzervativaca u Pentagonu često favoriziraju unilateralan pristup u nametanju američkih interesa u svijetu, dok Powellov tabor gleda na svijet kroz prizmu međusobno spojenih interesa koji trebaju biti zaštićeni savezništvom i stabilnošću. Sada, kada bi Saddam Hussein mogao biti zbačen s vlasti, ključna se bitka vodi za kontrolu privremene iračke vlasti, koja će voditi zemlju nakon američke vojne vladavine. Rumsfeldovi pomoćnici promiču Iračane u egzilu koje predvodi Irački nacionalni kongres na čelu s 58-godišnjim Ahmedom Chalabijem. Taj bivši businessman, prema informacijama iz State Departmenta, podržanim od strane CIA-e, šarlatan je koji ne živi u Iraku od 1958. godine, pa nema ni biračko tijelo unutar zemlje. Prije dva tjedna državni tajnik Powell poslao je ministru Rumsfeldu listu istaknutih Amerikanaca koji bi mogli pomoći u prijelazu s vojne na privremenu vlast, ali većina imena s tog spiska odbilo je Ministarstvo obrane. Gospodin Rumsfeld je onda nominirao jednu skupinu tvrdolinijaša, uključujući i bivšeg direktora CIA-e Jamesa Woolseya, da bude ministar informiranja. Powellova ekipa vidi taj potez kao opasno nerazuman. No – naglašava "Time" – najvažnija debata glede budućnosti Iraka je i bitka oko toga hoće li i gdje predsjednik Bush ponovno razmjestiti američke postrojbe radi iskorijenjavanja terorizma i “presađivanja” demokracije? “Vojni dužnosnici javljaju da je korištenje sile protiv Sirije ili Irana, nakon što se stabilizira situacija u Iraku, “živa tema” u Bushlandu” – navodi "Time", te ističe da takva ideja State Departmentu i američkim saveznicima poput Saudijske Arabije i Egipta – zadaje “opetovane srčane udare...!” “State Department želi što je moguće više ljudi pridobiti na našu stranu, a u Ministarstvu obrane kažu – gledajte, ovdje je riječ o velikoj i jasnoj viziji novog demokratskog Srednjeg istoka i mi smo je spremni provesti” – kaže republikanski senator Sam Brownback. "Time" na kraju donosi sljedeći zaključak: ”Nitko ne može reći da predsjedniku Bushu nedostaje vizija, što može biti prilično dobar pokazatelj gdje se on nalazi u okviru debate Powell-Rumsfeld. U nešto više od dvije godine u Bijeloj kući predsjednik je pokazao sklonost da povlači smione poteze i možda sprema još takvih poteza!”